CPN ควักเงิน 2.14 พันลบ. ซื้อบิ๊กล็อต DTC รวม 23% ขึ้นผู้ถือหุ้นใหญ่เบอร์สอง
CPN ควักเงิน 2.14 พันลบ. ซื้อบิ๊กล็อต DTC รวม 22.93% จำนวน 194,926,920 หุ้น ขึ้นผู้ถือหุ้นใหญ่เบอร์สอง
10 พ.ค. 2561

สืบเนื่องจาก วานนี้ (9 พ.ค.) มีรายงานการซื้อขายกระดานรายใหญ่ (Big lot) ของหุ้นบริษัท ดุสิตธานี จำกัด (มหาชน) หรือ DTC จำนวน 2 รายการ ปริมาณ 96,078,200 หุ้น มูลค่ารวม 1.15 พันล้านบาท ราคาเฉลี่ย 12 บาทต่อหุ้น
รวมทั้งมีรายงานการซื้อขายกระดานรายใหญ่ (Big lot) ของหุ้น DTC-F จำนวน 2 รายการ ปริมาณ 98,848,720 หุ้น มูลค่ารวม 988.49 ล้านบาท ราคาเฉลี่ย 10 บาทต่อหุ้น ส่งผลให้มีการซื้อขายหุ้นรวมทั้งสิ้น 194,926,920 หุ้น มูลค่ารวม 2.14 พันล้านบาท
ล่าสุด วันนี้ (10 พ.ค.) บริษัท เซ็นทรัลพัฒนา จำกัด (มหาชน) หรือ CPN แจ้งผ่านตลาดหลักทรัพย์แห่งประเทศไทย (ตลท.) ว่า ที่ประชุมคณะกรรมการบริษัท เมื่อวันที่ 9 พ.ค.2561 มีมติอนุมัติการซื้อหุ้นสามัญของ DTC เป็นจำนวน 194,926,920 หุ้น คิดเป็นร้อยละ 22.93 ของหุ้นสามัญที่ออกและชำระแล้วทั้งหมด 850,000,000 หุ้น มูลค่ารวมประมาณ 2.14 พันล้านบาท โดยมีวัตถุประสงค์เพื่อการลงทุนระยะยาวแต่จะไม่มีการเข้าไปเป็นส่วนร่วมในการบริหารงานของ DTC แต่อย่างใด
ขณะเดียวกัน DTC ได้แจ้งผ่าน ตลท. ว่า การซื้อขายหุ้นดังกล่าวเป็นการขายหุ้นของผู้ถือหุนใหญ่ 2 ราย ประกอบด้วย นายเค็นเน็ท กอศิริโสภณ (ถือหุ้นผ่าน UOB Kay Hian (Hong Kong) Limited – Client Account และ Citibank Nominees Singapore Pte. Ltd. –PBG Clients H.K.) ผู้ถือหุ้นใหญ่อันดับ 3 และ 10 ขายหุ้นจำนวน 98,848,720 หุ้น คิดเป็น 11.63% รวมทั้งบริษัท เอ็ม บี เค โฮเต็ล แอนด์ รีสอร์ท จำกัด ผู้ถือหุ้นใหญ่อันดับ 2 ขายหุ้นจำนวน 96,078,200 หุ้น หรือคิดเป็น 11.30%
ทั้งนี้ภายหลังการซื้อขายดังกล่าว CPN จะกลายเป็นผู้ถือหุ้นใหญ่อันดับ 2 โดยถือหุ้นรวม 194,926,920 หุ้น หรือคิดเป็น 22.93%
โครงสร้างผู้ถือหุ้นรายใหญ่ของ DTC ก่อนและหลังการซื้อขายหุ้น

อย่างไรก็ตาม การซื้อขายหุ้นในครั้งนี้ไม่มีผลกระทบต่อทิศทาง อำนาจบริหารและการดำเนินงานของบริษัทแต่อย่างใด
ขณะที่ก่อนหน้านี้มีรายงานความคืบหน้าการร่วมทุนกันระหว่าง CPN กับ DTC สำหรับโครงการอสังหาริมทรัพย์รูปแบบผสม (Mixed Use Project) บริษัท วิมานสุริยา จำกัด, บริษัท สวนลุม พร็อพเอร์ตี้ จำกัด, บริษัท พระราม 4 เดเวลอปเม้นท์ จำกัด และบริษัท ศาลาแดง พร็อพเพอร์ตี้ แมนเนจเม้นท์ จำกัด โดยเมื่อวันที่ 4 ก.ค.2560 CPN ได้ดำเนินการเพิ่มทุนใน 4 บริษัทดังกล่าว มูลค่ารวม 998.40 ล้านบาท และเปลี่ยนสัดส่วนการถือหุ้นเรียบร้อยแล้ว